Roditelji  pročitajte, a djeco poslušajte neobičnu priču i razgibajte se uz nju!	


„IDEMO POD ZEMLJU"
Uskoro će proljeće. Na površini zemlje još se vide znaci buđenja jer je zima, ali u zemlji je već veoma živo. Cvijeće, kukci i leptiri uređuju svoju odjeću da nas razvesele svojom ljepotom.

 SILAZIMO POD ZEMLJU
 Hoćete li sa mnom? Zamislite da se paukovim ljestvama spuštamo pod zemlju kako bismo vidjeli što se tamo događa. Stigli smo. Podzemni je hodnik tako nizak da moramo hodati čučeći. Hodnik postaje sve uži i mi pužemo. Brže na ljestve, silazimo. Hodamo čučeći, puzimo. 
SPILJA
 Iznenada je postalo nešto svjetlije i eto nas u jednoj velikoj spilji. Možemo se uspraviti, ali ne vidimo strop spilje. Pokušajmo ga dohvatiti rukama. Koraknimo u stranu pa odmah stanimo na prste, podignimo ruke iznad glave i jako se istegnimo. Nismo dohvatili strop. Stanimo u stranu i ponovo se istegnimo. Nismo dohvatili strop. Stanimo u stranu i ponovo se istegnimo.
 LEPTIRI MAŠU KRILIMA
 Leptiri se spremaju za izlazak. Oni lagano mašu krilima. Raširimo ruke. Lagano ih dižemo i spuštamo. 
LEPTIRI ISPROBAVAJU KRILA
 Leptiri podižu krila uspravno i brzo ih nekoliko puta sklapaju. Pružimo ruke iznad glave i sklopimo ih hrbat uz hrbat. Plješćimo tako nekoliko puta pa ponovo mašimo krilima. Ponovimo to još nekoliko puta. 
KUKCI ČISTE OKLOP
 Eno kukaca. Čiste svoje oklope. Učinimo to i mi. prekrižimo ruke iznad glave. Laktovi su izbočeni ulijevo i udesno. Pomičemo ruke lijevo – desno. Pratimo očima čas jedan čas drugi lakat. 
KUKCI RAZGIBAVAJU NOGE 
Sada su na redu noge. Svaki kukac u ovoj spilji ima 6 nogu i mora provjeriti jesu li one u redu. Podignimo visoko koljeno desne noge, a onda nogu ispružimo natrag i stanimo na nju. Povucimo uvis koljeno lijeve noge a onda nogu ispružimo natrag nagnuvši se pri tome naprijed. Kako kukci imaju 6 nogu, moramo i mi vježbati 6 puta. Jedan kukac ne pruža noge natrag, već u stranu. I mi ćemo tako uraditi 6 puta. 

PROLJETNO CVIJEĆE NIČE IZ ZEMLJE
 Da vidimo što radi proljetno cvijeće? Visibabe, ljubice, šafrani. Tulipani već niču prema proljetnom suncu. Pokušajmo i mi. Čučnimo, stavimo ruke iznad glave poput šiljaste kape i polagano se uspravimo. Pri tome šakama gibajmo lijevo – desno. Kad smo se probili nad zemlju, raširimo ruke. No iznenada je zapuhao hladan vjetar. Brzo sklopimo ruke. Tako se zatvara cvijet štiteći se od hladnoće. Pokušajmo ponovo.
 VRAĆAMO SE NA ZEMLJU 
Dugo smo se zadržali u zemlji. Moramo se vratiti. Put znamo. Najprije hodajmo uspravno, zatim čučeći, potrbuške, a naposljetku se penjemo tankim paukovim ljestvama. Uspravno. Čučeći. Potrbuške. Penjemo se ljestvama. Stigli smo.

